8 Dikgoro le dikota tse di kafa dithoko tsa motse o o nonofileng jaaka Gasa di tshwanetse tsa bo di ne di le dikgolo e bile di le bokete. Akanya fela o re o leka go di tsholetsa! Samesone o ne a di tsholetsa, mme o ne a di isa kae, le gone o ne a tshwanelwa ke go tsamaya mo lefelong le le ntseng jang? Gasa e mo lotshitshing, mme e batla e le bogodimo jo bo lekanang le jwa lewatle.  Le fa go ntse jalo, Heberone yone e kafa botlhabatsatsi mme e bogodimo jwa dimetara di le 900—e kwa godimo tota! Le fa re sa itse sentle gore tota “thaba e e fa pele ga Heberone,” e fa kae, motse oo o dikilometara di ka nna 60 go tswa kwa Gasa e bile o kwa godimo! Go itse gore Samesone o ne a tsamaya sekgala se se kae go re thusa go tlhaloganya tiro ya gagwe ya bopelokgale botoka, a ga go jalo? Mme gakologelwa gore ke ka ntlha yang fa Samesone a ne a ka dira ditiro tseno—“moya wa ga Jehofa [o ne o] dira mo go ene.” (Baatlhodi 14:6, 19; 15:14) Rona Bakeresete gompieno, ga re a lebelela gore moya wa Modimo o re neye maatla a a sa tlwaelegang a mmele. Le fa go ntse jalo, one moya o o maatla oo o ka oketsa tsela e re tlhaloganyang ka yone dilo tse di kwa teng tsa semoya mme wa nonotsha motho yo re leng ene mo teng. (1 Bakorintha 2:10-16; 13:8; Baefeso 3:16; Bakolosa 1:9, 10) Ee, go tlhaloganya kgang ya ga Samesone go gatelela ntlha ya gore moya wa Modimo o ka re thusa.